《次韵和牧翁题沈启南奚川八景图卷》
明代·周永年

奚川八景不可见，尽情敛取入画图。
侍郎作歌系其后，为索和篇征及吾。
吾得见诗如见画，当食几欲忘歠泬。
五柳宅边竹里馆，宁与晋唐人物殊。
柳眠更起竹乍醉，坐见满地清阴铺。
青山白云粉黛深，暝树寒鸦疑墨涂。
读书有此下酒物，秣田可酿钱可沽。
村居惟愁过客少，时教置驿临通衢。
儒林文苑隐逸传，竞夸侨肸生菰芦。
窥园临水足酬唱，放歌舒啸随召呼。
记里桃源境绝异，序中盘谷路复纡。
花抚紫荆与常棣，鸟催布谷兼提壶。
案陈诸器庋图籍，无一不与古为徒。
家藏食鼎斟雉羹，俗传避忌呼落苏。
石田写景旋寄咏，醉时击缶歌乌乌。
何处闲行过略约，几人枯坐来跏趺。
长林丰草任寂寞，明堂今有一柱扶。
此图久失忽复出，直从秣陵归海禺。
展卷如闻古香动，坐观不敢卧毡毹。
一歌再歌奏金石，岂我细响能滥竽。
强凭韵脚当跋尾，不识可称同调无？春光差喜雾非雾，世
事休论觚不觚。
故庐指点谁稚子，且欣且慨手捋须。
先畴旧德等闲在，止合传玩何叹吁。
王公之先所可荐，絺蘩筐筥暨潢污。
须眉忽作翠微绿，耳畔清泉鸣仆夫。
丹清能事审若尔，愚公移山真复愚。
吁嗟乎，愚公移山真复愚！

作者简介：（1582—1647）苏州府吴江人，字安期。诸生。少负才名，制义诗文，倚待立就。晚年扼腕时事，讲求掌故，欲有所作为。遭乱坎坷，居吴中西山，著诗累万首。有《邓尉圣恩寺志》、《吴都法乘》、《怀响斋词》。